Timsennent

Timsennent neɣ Timerqemt ( isem usnan : Carduelis carduelis ) d talmest meẓẓiyen n yigṭaṭ yeṭṭafaren twacult n tbenferriwin , Yettidir seg Uruppa n umalu ar Sibirya u seg Tafriqt n ugafa ar Asya talemmast yerna yettusekcem ar waṭas n yidgan deg tegnit am Ustralya d tmura n Temrikt n Wenẓul , Tettusismel deg Tiddukla tagreɣlant i taggaẓt n tgama d akken-it d talmest ur tettwaggez .

Učči

Deg wučči-ynes tegguni ɣef yifsan n yimɣan imegziyen am yifsan n ubsis d isennanen d kra n igumma

Aglam

Addud n Timsennent d win igan gar n 12 ar 13 cm, Afriwen-is mara ldin ttilin gar n 21 ar 25 cm, azuk-is gar n 14 ar 19 g, Timsennent d aylan iẓlin (icebḥen) s waṭas, udem -is d azeggaɣ s uqerru d aberkan. S sin n wafriwen d iberkanen yal yiwen dges azawag d awraɣ

Taɣect d ccna

Tamezduɣt

Timsennent tettidir deg yiger, anda llan yimɣan yerxan am ucikaw d ubsis , Tra (Tḥemmel) daɣen ifergen n urtiyen d yiran n iberdan d tregwa n waman.

agdef-is yetteg ɣef tseṭwa yerxan, tama n yimɣan yessefruruyen absis.

Tikli

Timsennenin ttidiren-t eg tegrawin, ttafgent akken, ttrusunt akken. Anda yella ubsis dlant fell-as. D tifregtin daɣen i ttinigent, seg temnaṭ ɣer tayeṭṭ. Ttɣimint akked alama d tafsut . Imir ad bṭunt d tiyuga. Yal awtem d tewtemt ad ddukklen deg sin akken ad sefrurxen. D tawtemt i ibennun agdef . Ma awtem izegg-as-d kan i lmendad, yettarra amihi fell-as. Melmi i frurxent tmellalin i sin yid-sen seččayen ifrax-nsen.

Asefrurex

Seg tazwara n unebdu tawtemt tbennu igedfen ɣef useklu . Tetteg-itt d tameẓẓyant. Teggar-itt s wadal n waman d yimɣan , usu-ynes d afraw neɣ d taduṭṭ n wulli. Tessrusay gar n 4 ar 5 n timellalin tzeddel fellasen-t gar n 12 ar 14 n wussan. Ad teqqim akken alama tfukk tallit nni. Kra tekka dinna. Deg tallit nni d awtem id yettawin učči .

Tiski

Llant temreqmin timezgiyin, llant tminigin. Ttidirent gar Tefriqt n Ugafa akked Turuft .

Aggaz d usmun

Timreqmin, teddunt ad negrent. Zik-nni ggtent deg laxla; ass-a, jlant gar wallen. Tteggiden-tent medden; ggaren-tent deg laqfus i ccbaḥa. Deg ssuq n yefrax, d timreqemt akk i yeɣlayen gar yifrax. Rnu daɣen, anekcum n wakal iburen i yettuɣalen d timizart n tfellaḥt neɣ d adda i usali n tudrin d yiɣerman swaɣayen tudert n tmerqemt.

Ass-a, ccetla tettwaḥrez, tanduyt tettwagdel. Maca, iseggaden ttkemmilen ahdum-nsen, ɣas barra i usaḍuf i ggaren aḍar. Ar melmi ?

Taɣbalut

Adlis n tmaziɣt n useggas wis 3 n ulmud alemmas n tmurt n Lezzayer (sb 66-67)